”Iivo Niskasen osallistuminen harjoituksiin on lisännyt nuorten intoa huimasti” | Sportti.com
18.10.2018 - 19:11:05
Ensi viikolla käynnistyvä maastohiihdon Suomen Cup on saanut yhden uuden järjestäjäpaikkakunnan ja kaksi uutta yhteistyökumppania. Lisäksi kautta maustavat ensimmäiset arki-iltoina järjestettävät kilpailut ja ennen kaikkea lukuisat mielenkiintoiset käänteet tiimipuolella.
Vuokatin avausviikonlopun jälkeen 10. –11. marraskuuta kilpaillaan Rovaniemellä, jonka jälkeen Suomen Cup jatkuu tammikuussa Vantaalla. Vantaalla kilpaillaan kilpailusarjan historiassa ensimmäistä kertaa tiistai- ja keskiviikkoiltana (15. –16. tammikuuta).
Kausi huipennetaan arvokisaputkeen, kun vielä ennen Seefeldin MM-hiihtoja SM-mitaleista kilpaillaan Imatralla (1. –3. helmikuuta) ja loppukaudella mitalijahtia jatketaan Äänekoskella (29. –31. maaliskuuta) sekä Ylitorniolla. Ylitorniolla ohjelmassa on 7. huhtikuuta 30/50 kilometrin SM-kilpailut sekä 6. huhtikuuta viestikauden päätös.
Vahvistuneet Puijon Hiihtoseura ja SkiTeam 105 tuovat alueilleen positiivista pöhinää. Seurojen osalta keväällä mielenkiintoa herätti erityisesti Puijon Hiihtoseura, jonne Kuopiossa pitkään asunut Iivo Niskanen siirtyi. Niskasen lisäksi seuraan vaihtoivat muun muassa Perttu Hyvärinen ja Lauri Gummerus, ja kun seurasta ennestään löytyy muun muassa Ilkka Herola, on kasassa mielenkiintoinen ryhmä viestejä ajatellen. Puijon Hiihtoseuran vastuuvalmentaja Mika Venäläinen on mielissään kuopiolaiseen hiihtoon tulleesta positiivisesta pöhinästä.
– Sen huomaa parhaiten yhteisharjoituksiin osallistujamäärien lisääntymisellä, kommentoinnit ja kyselyt kadunkulkijoilta ja taustatyöntekijöiden innostumisesta. Iivo on pari kertaa kesän aikana osallistunut harjoituksiin ja se on lisännyt intoa nuorten keskuudessa huimasti, Venäläinen sanoo.